รัฐบาลไทย-ข่าวทำเนียบรัฐบาล-ศธ.หารือความร่วมมือกับฟินแลนด์ เพื่อร่วมผลิตและพัฒนาคณาจารย์และหลักสูตรในสถาบันอุดมศึกษาที่ผลิตครู
วันจันทร์ที่ 20 พฤศจิกายน 2560
ศธ.หารือความร่วมมือกับฟินแลนด์ เพื่อร่วมผลิตและพัฒนาคณาจารย์และหลักสูตรในสถาบันอุดมศึกษาที่ผลิตครู
"ฟินแลนด์" เป็นประเทศที่ให้ความสําคัญกับการผลิตครูที่มีคุณภาพสูงระดับโลก ศธ.ได้หารือร่วมกันเพื่อเตรียมวางแผนผลิตคณาจารย์และหลักสูตรผลิตครูทั้งระบบ ตรงตามเกณฑ์ที่คุรุสภากําหนด พร้อมเตรียมเวิร์คช็อปกับคณบดีครุศาสตร์ มรภ.ทั่วประเทศ 11-15 ธ.ค.นี้
"ฟินแลนด์" เป็นประเทศที่ให้ความสําคัญกับการผลิตครูที่มีคุณภาพสูงระดับโลก ศธ.ได้หารือร่วมกันเพื่อเตรียมวางแผนผลิตคณาจารย์และหลักสูตรผลิตครูทั้งระบบ ตรงตามเกณฑ์ที่คุรุสภากําหนด พร้อมเตรียมเวิร์คช็อปกับคณบดีครุศาสตร์ มรภ.ทั่วประเทศ 11-15 ธ.ค.นี้
กระทรวงศึกษาธิการ - เมื่อวันพฤหัสบดีที่ 16 พฤศจิกายน 2560ณ ห้องประชุมอาคารราชวัลลภม.ล.ปริยดา ดิศกุล เลขานุการรัฐมนตรีว่าการกระทรวงศึกษาธิการ ให้การต้อนรับและหารือกับนางซูซันนา เอลต์วิค (Mrs Susanna Eltvik) ที่ปรึกษาด้านการศึกษา (Education Advisor of Finland) รวมทั้งผู้แทนจากสถานเอกอัครราชทูตฟินแลนด์ประจําประเทศไทย เกี่ยวกับความร่วมมือการผลิตและพัฒนาคณาจารย์ในสถาบันอุดมศึกษาที่ผลิตครู รวมทั้งการพัฒนาหลักสูตรในการผลิตครู โดยมี รศ.เอกชัย กี่สุขพันธ์ กรรมการผู้ทรงคุณวุฒิด้านการบริหารการศึกษา ในคณะกรรมการการศึกษาขั้นพื้นฐาน, ดร.พิเชฐ โพธิ์ภักดี หัวหน้าสํานักงานรัฐมนตรี, ผู้แทนจากจุฬาลงกรณ์มหาวิทยาลัย มหาวิทยาลัยเกษตรศาสตร์ โรงเรียนสาธิตแห่งมหาวิทยาลัยธรรมศาสตร์ สถาบันคลังสมอง และสํานักงานคณะกรรมการการอุดมศึกษา ร่วมประชุมหารือ
ม.ล.ปริยดา ดิศกุลกล่าวว่าประเทศฟินแลนด์เป็นประเทศที่มีคุณภาพทางด้านการศึกษาสูงมาก และให้ความสําคัญกับการผลิตครูที่มีคุณภาพสูง โดยนํานักเรียนที่เก่งในด้านต่าง ๆ เข้ามาเป็นครู มุ่งเน้นการผลิตครูในเรื่องของการคิด (Thinking Curriculum) ซึ่งทําให้ครูสามารถสร้างนวัตกรรมและหลักสูตรของตัวเองได้ อีกทั้งยังได้สร้างโรงเรียนตัวอย่างหรือโรงเรียนสาธิต เพื่อให้ครูได้ทดลองฝึกนวัตกรรมและหลักสูตรต่าง ๆประการสําคัญคือฟินแลนด์ยังได้จัดระบบที่กระตุ้นให้ครูเป็นผู้นําทางด้านการศึกษา สามารถจัดการและออกแบบการศึกษาได้เองตามศักยภาพ
การหารือร่วมกันในครั้งนี้ ได้หารือเกี่ยวกับการพัฒนาครูในประเทศไทยมุ่งเน้นไปที่มหาวิทยาลัยราชภัฏ เพราะถือเป็นศูนย์กลางของสถาบันศึกษาที่มีการผลิตบัณฑิตครูเข้าสู่ระบบ จึงต้องการเน้นการผลิตและพัฒนาหลักสูตรการผลิตครูทั้งระบบ ตั้งแต่ต้นทาง ระหว่างทาง จนถึงกระบวนการพัฒนาครูอย่างต่อเนื่อง รวมทั้งการขยายความร่วมมือไปยังสถาบันอุดมศึกษาอื่น ๆ เพื่อสร้างความเข้มแข็งในการพัฒนาครู สามารถเชื่อมโยงการพัฒนาได้ทั้งระบบ คือ พัฒนาเด็ก พัฒนาครู และต่อยอดสู่นโยบายเดียวกัน
ทั้งนี้ ที่ผ่านมาทั้งสองประเทศเคยร่วมมือในการพัฒนาคณาจารย์ในสถาบันฝ่ายผลิตครูร่วมกับสถาบันอุดมศึกษา 9 แห่งคือ สถาบันอุดมศึกษาของรัฐ 4 แห่ง สถาบันอุดมศึกษาเอกชน 2 แห่ง และมหาวิทยาลัยราชภัฏ 3 แห่ง แต่ปัจจุบันได้มีการดําเนินการอย่างต่อเนื่องในสถาบันอุดมศึกษาเพียง 3 แห่งเท่านั้น คือ มหาวิทยาลัยเกษตรศาสตร์ มหาวิทยาลัยธรรมศาสตร์ และสถาบันการจัดการปัญญาภิวัฒน์
จากข้อสรุปการหารือในครั้งนี้ฟินแลนด์จะส่งผู้เชี่ยวชาญลงไปสํารวจข้อมูลและหลักสูตรในมหาวิทยาลัยของไทยที่ร่วมดําเนินการ เพื่อวิเคราะห์สถานการณ์การจัดการศึกษาในสถาบันฝ่ายผลิตครู พร้อมทั้งวิเคราะห์จัดทํารายงานในแต่ละมหาวิทยาลัยจากนั้นจะสรุปรายงานในภาพรวม เพื่อให้คําแนะนําต่อการพัฒนาคณาจารย์ในสถาบันฝ่ายผลิตครู ตลอดจนหลักสูตรการผลิตครูที่เหมาะสมต่อไป โดยมหาวิทยาลัยที่ร่วมโครงการจะร่วมรับผิดชอบค่าใช้จ่ายในการดําเนินการ
อย่างไรก็ตาม เนื่องจากสถาบันอุดมศึกษาแต่ละแห่งจําเป็นต้องจัดหลักสูตรการผลิตครูให้ตรงตามเกณฑ์ที่คุรุสภากําหนดเพื่อให้ได้รับใบอนุญาตประกอบวิชาชีพครูจากคุรุสภา ดังนั้น ในการพัฒนาหลักสูตรการผลิตครู จึงต้องขอความร่วมมือจากคุรุสภาในการปรับหลักเกณฑ์การได้รับใบอนุญาตประกอบวิชาชีพครูให้สอดคล้องกัน
ที่ประชุมจึงได้มอบหมายให้สํานักงานคณะกรรมการการอุดมศึกษา (สกอ.) เป็นเจ้าภาพจัดประชุมเชิงปฏิบัติการร่วมกับที่ประชุมอธิการบดีมหาวิทยาลัยราชภัฏ (ทปอ.มรภ.) ระหว่างวันที่ 11-15 ธันวาคม 2560 โดยเชิญผู้แทนจากคุรุสภา สํานักงานกองทุนสนับสนุนการวิจัย (สกว.) สํานักงานคณะกรรมการวิจัยแห่งชาติ (วช.) และคณบดีคณะครุศาสตร์จากมหาวิทยาลัยราชภัฏทุกแห่งเข้าร่วมประชุม โดยเรียนเชิญรัฐมนตรีว่าการกระทรวงศึกษาธิการและผู้แทนจากสถานเอกอัครราชทูตฟินแลนด์ร่วมในพิธีเปิด ซึ่งจะมีการร่วมเสวนาเล่าประสบการณ์ในการดําเนินงานร่วมกับประเทศฟินแลนด์ของมหาวิทยาลัยเกษตรศาสตร์ มหาวิทยาลัยธรรมศาสตร์ และสถาบันการจัดการปัญญาภิวัฒน์อีกด้วย
จงจิตร ฟองละแอ:สรุป
บัลลังก์ โรหิตเสถียร:เรียบเรียง
กิตติกร แซ่หมู่:ถ่ายภาพ
กลุ่มสารนิเทศ สอ.สป.:รายงาน